**ระเบียบคณะกรรมการสิทธิมนุษยชนแห่งชาติ**

ว่าด้วยหลักเกณฑ์และวิธีการในการตรวจสอบการละเมิดสิทธิมนุษยชน (ฉบับที่ ๔)

พ.ศ. ๒๕๖๕

 โดยที่เป็นการสมควรปรับปรุงระเบียบคณะกรรมการสิทธิมนุษยชนแห่งชาติว่าด้วยหลักเกณฑ์และวิธีการในการตรวจสอบการละเมิดสิทธิมนุษยชนให้มีความเหมาะสมยิ่งขึ้น

 อาศัยอำนาจตามความในมาตรา ๕ วรรคสอง มาตรา ๒๗ (๕) มาตรา ๓๔ วรรคสอง มาตรา ๓๕ วรรคสาม มาตรา ๓๙ (๗) มาตรา ๔๘ วรรคสอง และมาตรา ๔๙ (๙) แห่งพระราชบัญญัติประกอบรัฐธรรมนูญว่าด้วยคณะกรรมการสิทธิมนุษยชนแห่งชาติ พ.ศ. ๒๕๖๐ คณะกรรมการสิทธิมนุษยชนแห่งชาติจึงออกระเบียบไว้ ดังต่อไปนี้

 ข้อ ๑ ระเบียบนี้เรียกว่า “ระเบียบคณะกรรมการสิทธิมนุษยชนแห่งชาติว่าด้วยหลักเกณฑ์และวิธีการในการตรวจสอบการละเมิดสิทธิมนุษยชน (ฉบับที่ ๔) พ.ศ. ๒๕๖๕”

 ข้อ ๒[[1]](#footnote-1) ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

 ข้อ ๓ ให้เพิ่มความต่อไปนี้เป็นวรรคสี่ของข้อ ๑๘ ของระเบียบคณะกรรมการสิทธิมนุษยชนแห่งชาติว่าด้วยหลักเกณฑ์และวิธีการในการตรวจสอบการละเมิดสิทธิมนุษยชน พ.ศ. ๒๕๖๑ ซึ่งแก้ไขเพิ่มเติม
โดยระเบียบคณะกรรมการสิทธิมนุษยชนแห่งชาติว่าด้วยหลักเกณฑ์และวิธีการในการตรวจสอบการละเมิดสิทธิมนุษยชน (ฉบับที่ ๒) พ.ศ. ๒๕๖๓

 “ให้นำหลักเกณฑ์และวิธีการรับฟังถ้อยคำของบุคคลหรือหน่วยงานที่เกี่ยวข้องที่กำหนดไว้ในหมวด ๓ การตรวจสอบการละเมิดสิทธิมนุษยชน มาใช้บังคับกับการประสานการคุ้มครองสิทธิมนุษยชนโดยอนุโลม”

 ข้อ ๔ ให้ยกเลิกความในข้อ ๒๒ ของระเบียบคณะกรรมการสิทธิมนุษยชนแห่งชาติว่าด้วยหลักเกณฑ์และวิธีการในการตรวจสอบการละเมิดสิทธิมนุษยชน พ.ศ. ๒๕๖๑ และให้ใช้ความดังต่อไปนี้แทน

 “ข้อ ๒๒ ในกรณีคำร้องที่รับไว้ตรวจสอบตามข้อ ๒๑ จำนวนมากกว่าหนึ่งคำร้องขึ้นไปมีข้อกล่าวอ้าง หรือประเด็นร้องเรียนอย่างเดียวกันหรือเกี่ยวเนื่องใกล้ชิดกันหรือมีคู่กรณีเดียวกันหรือร่วมกัน
ถ้าคณะกรรมการหรือกรรมการที่ได้รับมอบหมายเห็นว่าจะเป็นประโยชน์แก่การพิจารณา จะให้พิจารณารวมกันไปก็ได้”

 ข้อ ๕ ให้ยกเลิกความในวรรคหนึ่งของข้อ ๒๓ ของระเบียบคณะกรรมการสิทธิมนุษยชนแห่งชาติว่าด้วยหลักเกณฑ์และวิธีการในการตรวจสอบการละเมิดสิทธิมนุษยชน พ.ศ. ๒๕๖๑ และให้ใช้ความดังต่อไปนี้แทน

“เมื่อพนักงานเจ้าหน้าที่ผู้รับผิดชอบคำร้องได้รับมอบหมายแล้ว ให้ดำเนินการตรวจสอบเพื่อให้ได้มาซึ่งข้อเท็จจริงตามมาตรา ๓๕ ให้แล้วเสร็จภายในเก้าสิบวันนับแต่วันที่ได้รับมอบหมาย เว้นแต่กรณีเป็นคำร้องที่ซับซ้อน ให้ดำเนินการให้แล้วเสร็จภายในระยะเวลาที่คณะกรรมการกำหนด”

 ข้อ ๖ ให้เพิ่มความต่อไปนี้เป็นข้อ ๒๗/๑ ของระเบียบคณะกรรมการสิทธิมนุษยชนแห่งชาติ
ว่าด้วยหลักเกณฑ์และวิธีการในการตรวจสอบการละเมิดสิทธิมนุษยชน พ.ศ. ๒๕๖๑

 “ข้อ ๒๗/๑ ในการรับฟังถ้อยคำของบุคคลหรือหน่วยงานที่เกี่ยวข้อง อาจดำเนินการผ่านทางโทรศัพท์หรือสื่ออิเล็กทรอนิกส์ก็ได้ โดยให้บันทึกการรับฟังถ้อยคำไว้เป็นหลักฐานโดยอย่างน้อยต้องมีรายละเอียด ดังต่อไปนี้

(๑) วัน เดือน ปี ที่มีการรับฟังถ้อยคำ

(๒) ชื่อและหมายเลขโทรศัพท์ของผู้ให้ถ้อยคำ

(๓) สรุปข้อเท็จจริงที่ได้จากการรับฟังถ้อยคำ

(๔) ชื่อและตำแหน่งของผู้รับฟังถ้อยคำ

ก่อนเริ่มรับฟังถ้อยคำตามวรรคหนึ่ง ให้แจ้งต่อผู้ให้ถ้อยคำทราบด้วยว่าเป็นการให้ถ้อยคำ
ในกระบวนการตรวจสอบการละเมิดสิทธิมนุษยชนซึ่งจะมีการบันทึกเสียงหรือภาพและเสียง แล้วแต่กรณี และจัดทำบันทึกการรับฟังไว้เป็นหลักฐาน ทั้งนี้ การบันทึกเสียงหรือภาพและเสียงของผู้ให้ถ้อยคำ ให้ขอความยินยอมจากผู้ให้ถ้อยคำก่อน

วิธีการรับฟังถ้อยคำผ่านสื่ออิเล็กทรอนิกส์ให้นำระเบียบคณะกรรมการว่าด้วยการประชุมผ่านสื่ออิเล็กทรอนิกส์มาใช้บังคับโดยอนุโลม

บันทึกการรับฟังถ้อยคำตามข้อนี้ ให้เป็นไปตามแบบที่คณะกรรมการกำหนด”

ประกาศ ณ วันที่ ๑๖ ธันวาคม พ.ศ. ๒๕๖๕

พรประไพ กาญจนรินทร์

ประธานกรรมการสิทธิมนุษยชนแห่งชาติ

1. ราชกิจจานุเบกษา เล่ม ๑๓๙/ตอนที่ ๗๙ ก/หน้า ๙/๒๗ ธันวาคม ๒๕๖๕ [↑](#footnote-ref-1)